b'\n_START_ARTICLE_\nKielikampelat\n_START_SECTION_\nLajit ja anatomia\n_START_PARAGRAPH_\nVarhaisimmat kielikampeloiden heimoon kuuluvien lajien fossiilit on ajoitettu eoseenikaudelle. Kielikampeloiden heimoon kuuluu 3 sukua ja l\xc3\xa4hteest\xc3\xa4 riippuen 116\xe2\x80\x93127 lajia. Heimo jaetaan kahteen alaheimoon, jotka ovat Cynoglossinae ja Symphurinae._NEWLINE_Suurimmat kielikampelalajit voivat saavuttaa 48 cm pituuden, mutta yleens\xc3\xa4 ne j\xc3\xa4\xc3\xa4v\xc3\xa4t alle 30 cm pitkiksi. Ruumiinmuodoltaan ne ovat litteit\xc3\xa4 ja pitkulaisia kaloja, vartalo kapenee pyrst\xc3\xb6nk\xc3\xa4rke\xc3\xa4 kohden. Selk\xc3\xa4- ja per\xc3\xa4ev\xc3\xa4t ovat sulautuneet pyrst\xc3\xb6ev\xc3\xa4n kanssa ja vatsaev\xc3\xa4t ovat yhtyneet per\xc3\xa4ev\xc3\xa4\xc3\xa4n. Rintaev\xc3\xa4t puuttuvat heimon lajeilta. Kielikampeloiden silm\xc3\xa4t ovat pienikokoiset ja sijaitsevat vasemmalla kyljell\xc3\xa4. Suu on pieni ja ep\xc3\xa4symmetrinen, Cynoglossinae-alaheimon kaloilla alahuulessa on koukkumainen uloke. Kylkiviiva puuttuu kummaltakin sivulta. V\xc3\xa4ritykselt\xc3\xa4\xc3\xa4n kielikampelalajit ovat ruskeita tai harmaita ja ruumiissa voi olla tummempia t\xc3\xa4pli\xc3\xa4, laikkuja tai poikkiviiruja. Silm\xc3\xa4t\xc3\xb6n kylki on valkoinen tai kellert\xc3\xa4v\xc3\xa4.\n_START_SECTION_\nLevinneisyys ja elintavat\n_START_PARAGRAPH_\nKielikampelalajeja tavataan Atlantista, Intian valtamerest\xc3\xa4 ja Tyynest\xc3\xa4merest\xc3\xa4. Suurin osa lajeista on mereisi\xc3\xa4 ja el\xc3\xa4v\xc3\xa4t matalissa vesiss\xc3\xa4 hiekka- tai mutapohjilla. 5 lajia el\xc3\xa4\xc3\xa4 makeissa vesiss\xc3\xa4 Kaakkois-Aasiassa. Symphurinae-alaheimon lajit el\xc3\xa4v\xc3\xa4t syvemmiss\xc3\xa4 vesiss\xc3\xa4 300\xe2\x80\x931\xc2\xa0500 metrin syvyydess\xc3\xa4. Er\xc3\xa4s t\xc3\xa4m\xc3\xa4n alaheimon lajeista el\xc3\xa4\xc3\xa4 jopa veden alaisten kuumien l\xc3\xa4hteiden l\xc3\xa4heisyydess\xc3\xa4, joissa vesi on hyvin kuumaa, hapanta ja rikkipitoista ja joissa kalat ovat hyvin harvinaisia. Kielikampelalajit ovat sy\xc3\xb6t\xc3\xa4vi\xc3\xa4, mutta eiv\xc3\xa4t kaupallisesti erityisen merkitt\xc3\xa4vi\xc3\xa4.'